《百字令 兰舟为盆石写照，玲珑入妙，嘱填此解》
清代·王倩

层峦叠嶂，怪秦人海上，驱之而走。幻成小有仇池穴，丘壑天生结构。

青蚀苔痕，白蒸云气，皱瘦真无偶。瓦盆清供，论交惟尔还久。

却喜泼墨随形，拈毫写照，排立苍髯叟。展卷芸窗相比并，便石也应点首。

化讶通神，漱思砺齿，珍重藏怀里。癖逢米老，定教下拜求友。

作者简介：浙江钱塘人，字琬红，晚号秋士。叶恕妻。能诗。卒年六十六。有《小嫏嬛吟稿》。